Мотиви към проект на Наредба за изменение и допълнение на Наредбата за символиката и отличията на Община Бургас


I. Причини, които налагат изменение и допълнение на Наредбата за символиката и отличията на Община Бургас:
[bookmark: _Hlk227163856]	С решение по т.18 от Протокол № 26/23.07.2013 г. Общински съвет-Бургас е приел Наредба за символиката и отличията на Община Бургас. В процеса на прилагането й бяха установени някои пропуски и излишни повторения на една и съща процедура, описана с различни думи. Така например, в чл. 55 е указано, че кметът на общината едновременно „награждава“ и „извършва удостояване“ с една и съща награда. По същият начин стоят нещата и по отношение на чл. 59, в който е регламентирано друго общинско отличие. Там също е указано, че с това отличие кметът на общината „награждава“ и същевременно „извършва удостояване“.        
          Също така, в текста на чл. 56 и на чл. 60, в които се урежда връчването на наградите по чл. 55 и чл. 59, вместо „кмета на общината“ погрешно е вписано „кмета на града“, а и самите текстове на тези два члена се различават от установената формулировка при връчванията на всички останали отличия на общината и трябва да се съобразят с нея. 
          Най-важната причина за предлагания проект за изменение на Наредбата е, че в нея липсва възможността за получаване на отличие за заслуги при опазване на културното наследство на Бургас – нещо изключително важно за града ни, който се гордее със своето минало, архитектура и големия брой творци, които е дал на Родината. Ето защо, се предлага добавяне на текст в този смисъл към критерия „принос в съхраняването на историческата памет“ в чл. 59, като той се отнася не само за град Бургас, а и за цялата община. 
           С проекта за изменение на Наредбата, се предлага и отпадане на чл. 66, който освен, че сочи към несъществуваща алинея, залегналото в него условие за взимане на решение с мнозинство, повече от половината от общия брой на общинските съветници противоречи на разпоредбата на чл. 27, ал. 4 от ЗМСМА.

             II. Цели, които се поставят с предложения изменения и допълнения:
Целта, която се преследва с новите текстове е по-точно дефиниране на условията за награждаване с двете отличия, за които не е необходимо решение на Общинския съвет, добавяне на „принос за опазване на културното и историческо наследство на общината“ към тези условия, както и коригиране на текстове, противоречащи на ЗМСМА или помежду си.

          III. Финансови и други средства, необходими за прилагане на новият правилник.
            За прилагането на изменението и допълнението на Наредбата, не са необходими допълнителни финансови средства. 

IV. Очаквани резултати от прилагането.
Очакваните резултати от приемане на изменения и допълнения в Наредбата за символиката и отличията на Община Бургас са коригиране и оптимизиране на наредбата, което да улесни преценката при избор на най-подходящото отличие за всеки конкретен случай.

V. Анализ на съответствието с правото на Европейския съюз.
Предложеното изменение и допълнение на Наредбата за символиката и отличията на Община Бургас е в съответствие с европейското законодателство.

